Pa van 2 het glo in pad gelê toe motor hom tref | Netwerk24
Pa van 2 het glo in pad gelê toe motor hom tref
Deur Clive Pretorius 02 Augustus 2017 17:43
'n Pa van twee kinders van Heidelberg in die Suid-Kaap word Saterdag begrawe nadat hy verlede naweek doodgery is waar hy glo in 'n pad gelê het.
Die oorledene, Alex Phillips (33) van Slangrivier, Heidelberg, is op die Vleidampad deur 'n wit Toyota Mark II raakgery.
Volgens AO Alroy Windvogel, polisiewoordvoerder, was Phillips Sondagoggend ongeveer 00:25 alleen op pad huis toe toe die ongeluk gebeur het. Die bestuurder van die Toyota het op die toneel aan die polisie gesê dat hy bo-oor Phillips gery het.
Die bestuurder is op die toneel in hegtenis geneem en van strafbare manslag en bestuur onder die invloed van drank aangekla. Hy is later die oggend vrygelaat. Die ondersoek duur voort.
Phillips het as 'n verwer by 'n plaaslike boukontrakteur gewerk en was baie gewild onder sy medewerkers. Hy is as een van die beste verwers bestempel.
Hy is die pa van 'n 14-jarige dogter en 'n vierjarige seun. Benewens sy twee kinders word Phillips ook deur sy ma, Cornelia Phillips, drie susters en een broer oorleef.